Valke moet kyk na bewerings teen Manyi, vra Cope | Netwerk24
Australië, naaswenner van 2018 se Wêreldbeker-kriekettoernooi vir o.19-spanne, se veldtog in vanjaar se toernooi het Saterdag op 'n laagtepunt in Kimberley begin.
Beers, Stenerhag slaan vroeë slag
Matt Beers en Jennie Stenerhag het die eerste slae uitgedeel by die jaar se eerste bergfietsbyeenkoms.
Deur Llewellyn Prince 12 Januarie 2019 13:34
Die Valke en ander wetstoepassingsowerhede moet dringend die ernstige beweringe van geldwassery teen Mzwanele Manyi en sy African Transformation Movement (ATM) ondersoek, eis Cope.
Mzwanele ManyiFoto: Felix Dlangamandla
Dennis Bloem, Cope-woordvoerder, het Vrydag dié beroep op die owerhede gedoen nadat individue wat glo behoort aan die All Africa Decolonisation Congress (AADC), die party wat Manyi in Desember 2018 gestig en nou vir die ATM verlaat het, Donderdag beweer het Manyi en die ATM wou glo kerke vir geldwassery gebruik.
Edward Mokomele van die AADC het Donderdag ook gesê dat Manyi die voortvlugtende Guptas op 19 Desember 2018 in Dubai ontmoet het om finansiering vir die AADC te bespreek.
Manyi het Vrydag gesê die AADC is "my eiendom" en dat hy reeds die owerhede skriftelik ingelig het om dit as party te "deregistreer".
"Die party bestaan nie meer nie."
Hy maak die bewerings af as "snert deur mense wat nie eens AADC-lede is nie, maar deel is van 'n infiltrasie om ons van stryk te bring".
Oor die Cope-versoek dat die Valke hom en die ATM moet ondersoek, het hy gesê hy is "baie bly oor sulke versoeke".
"Die Valke moet sommer reguit na die persoon gaan wat die beweringe gemaak het sodat hy die bewyse aan hulle kan verskaf. Dan sal ons sien watter absolute onsin hy praat. Ek versoek sommer die banke ook om hul samewerking oor die bewerings van geldwassery te gee."
Volgens Manyi is sy prokureurs reeds besig met 'n hofaansoek teen Mokomele weens laster.
Hy sê ook die bewerings dat hy die Guptas besoek het, is onwaar.
"Ek sien geen fout daarmee om die Guptas of enigiemand anders te ontmoet nie. Wat maak dit saak as ek hulle ontmoet het? As dit 'n misdaad is om met die Guptas te praat, dan is ek skuldig. As ek hulle volgende week moet sien, sal ek dit doen. Ek ly nie aan Gupta-fobie nie."
Bloem sê die bewerings van geldwassery teen Manyi is "baie ernstig en kan nie deur die regering geïgnoreer word nie".
"Die regering het 'n verantwoordelikheid en plig om die bewerings te ondersoek en indien nodig die gepaste remediërende en strafregtelike stappe te doen," sê hy.